বুদ্ধিজীবী বিভাজন দেখে খারাপ লেগেছিল, অথচ গ্রন্থি-ফাটল ঠেকাতে পারিনি। রিফু করার শেষ চেষ্টায় দু’বছর পরে প্রকাশ পেল যে সংখ্যা সেখানে কবিতা লিখলেন আগের পরিচিত তরুণ কবিরাই। তবে এই প্রথম বিস্তারিতভাবে রাখা হয়েছে কাব্যগ্রন্থ-আলোচনা। শ্রী অনির্বান ধরিত্রীপুত্রের “সনেট পঞ্চাশৎ”, জহর সেনমজুমদারের “মহাজগৎকথা” আর “বৃষ্টি ও আগুনের মিউজিকরুম”, মল্লিকা সেনগুপ্তের “আমাকে সারিয়ে দাও, ভালোবাসা”, অনির্বান মুখোপাধ্যায়ের “বাচস্পতিপাড়া রোড”, শ্রীজাত-র “কম্বিনেশিয়া” — পাঁচ কবির বইয়ের ভরপেট্টা বিশ্লেষণ করলেন সন্দীপ মুখোপাধ্যায়, সংযম পাল, হিন্দোল ভট্টাচার্য, প্রসূন বন্দ্যোপাধ্যায় ও সৌরভ মুখোপাধ্যায়।